Starfsmönnum HB Granda fjölgaði um 15 á árinu Um 3.800 tonn af bolfiski fóru til vinnslu hjá fiskiðjuveri HB Granda á Akranesi á árinu sem er að líða . Þetta er mun meira en áætlanir gerðu ráð fyrir og var starfsmönnum fjölgað í samræmi við aukin umsvif . Í byrjun árs voru 25 starfsmenn í vinnu hjá HB Granda á Akranesi en þeir eru nú um 40 talsins . Torfi Þ. Þorsteinsson , framleiðslustjóri HB Granda , segir í samtali við vef fyrirtækisins að vinnsla á þorski hafi verið aukin að nýju í fiskiðjuverinu á Akranesi á árinu og alls hafi um 3.200 tonn af þorski verið unnin þar . Vinnsla á ufsa nemi um 600 tonnum . ,, Það var aukið við þorskkvótann í janúar sl. og það skilaði sér strax í auknum umsvifum í landvinnslunni á Akranesi . Ekkert hlé varð á vinnslunni í sumar . Við réðum 15 námsmenn til starfa yfir hásumarið og allt voru þetta ákaflega dugleg ungmenni sem við vonumst til að fá aftur til vinnu á næsta ári , “ segir Torfi . Ekki hefur fallið niður vinna í einn einasta dag á þessu ári vegna hráefnisskorts hjá HB Granda á Akranesi . ,, Það var mjög mikið að gera í sumar sem leið og í júlímánuði var t.d. unnið frá klukkan 6 á morgnana og fram til kl. 18 alla virka daga og sömuleiðis var unnið á laugardögum . Ufsinn er léttsaltaður og lausfrystur og fer á markað í Brasilíu og Suður-Evrópu , “ segir Torfi . Í jólafríi var ráðist í töluverðar lagfæringar á vinnslulínum hjá HB Granda á Akranesi . Bætt var við niðurskurðarvél og flokkara og pökkunaraðstaða var endurbætt . Einnig voru gólf lagfærð og tækifærið notað til að sinna annarri viðhaldsvinnu .